VSK sklep Cpg 188/2008
Sodna praksa višjih sodišč, 2008-09-26

izbris iz sodnega registra - pravnomočen sklep o izbrisu - neobstoječa pravna oseba - nedovoljena pritožba

V tej zadevi je pritožbo vložila družba A. d.o.o.. Ta pravna oseba pa je bila že izbrisana iz sodnega registra in zato od tedaj dalje ter nato v času vložitve pritožbe ni več obstajala.

Z izpodbijanim sklepom je sodišče prve stopnje zavrglo pritožbo subjekta vpisa zoper sklep, ki je bil po 2. odst. 35. člena Zakona o finančnem poslovanju podjetij (ZFPPod) objavljen v Uradnem listu RS. V obrazložitvi je zavzelo stališče, da je  z izbrisom izbrisana družba iz sodnega registra prenehala obstajati, zaradi česar ne more biti več udeleženka v postopku, posledično pa tudi direktor pravne osebe ni mogel veljavno pooblastiti odvetnika za vložitev pritožbe. Dodatno pa je še navedlo, da tudi sicer ZFPPod zoper izbris subjekta (tretja faza) ne predvideva pritožbe, zaradi česar ta ni dovoljena.

Zoper navedeni sklep se je pritožil subjekt vpisa po svojem pooblaščencu in predlagal njegovo razveljavitev. Navaja, da niti družba sama, niti njen direktor, vse do vročitve sklepa Srg 1 z dne 19.11.2007, s katerim je bilo odločeno, da se gospodarska družba A. d.o.o. izbriše iz sodnega registra z ničemer nista bila seznanjena, da je v teku začetek postopka izbrisa subjekta. Vročitev sklepa o začetku postopka izbrisa sploh ni bila opravljena. Sicer pa pritožnik še poudarja, da sicer resda ni aktiven poslovni subjekt, ki bi posloval, ima pa premoženje in osnovna sredstva v vrednosti preko 60.000 EUR, za cca. 250.000 EUR pa ima odprtih in nespornih terjatev iz naslova poslovanja. Pritožnik namerava najkasneje v mesecu maju 2008 pričeti z opravljanjem svoje poslovne dejavnosti.

Iz podatkov predmetnega registrskega spisa je razvidno, da je sodišče prve stopnje v tej zadevi zoper subjekt vpisa A. d.o.o. s sklepom Srg 2 z dne 05.09.2007 začelo postopek izbrisa iz sodnega registra iz razloga po 2.tč.1.odst.25.čl. Zakona o finančnem poslovanju podjetij (ZFPPod), na podlagi obvestila banke, da družba v obdobju 12 mesecev ni opravila izplačil preko računa. Ta sklep je postal po podatkih spisa pravnomočen dne 09.11.2007.

Ker proti sklepu o začetku postopka izbrisa ni bil vložen ugovor, je sodišče dne 19.11.2007 pod opr. št. Srg 1 izdalo sklep o izbrisu. Zoper ta sklep je subjekt vpisa vložil pritožbo, ki pa je bila s sklepom Višjega sodišča v Kopru Opr. št. Cpg 336/2007 z dne 31.01.2008 zavrnjena. S to odločitvijo je postal tudi sklep o izbrisu pravnomočen.

Ko postane sklep o izbrisu pravnomočen, registrsko sodišče izbriše gospodarsko družbo iz sodnega registra in izbris objavi v Uradnem listu RS.

Po določbah 39. člena Zakona o sodnem registru (ZSReg) sodišče druge stopnje zavrže prepozno, nepopolno ali nedovoljeno pritožbo, če tega ni storilo že sodišče prve stopnje. Da je pritožba nedovoljena, če jo je vložila oseba, ki ni imela te pravice, je določeno v 3. odst. 343. člena ZPP, ki se glede na določilo 19. člena ZSReg in v zvezi s 37. členom Zakona o nepravdnem postopku (ZNP) smiselno uporablja tudi v registrskem postopku. V tej zadevi je pritožbo zoper sklep sodišča prve stopnje vložila družba A. d.o.o. preko pooblaščenca odvetnika. Ta pravna oseba pa je bila že izbrisana iz sodnega registra in zato od tedaj dalje ter nato v času vložitve pritožbe ni več obstajala. Neobstoječ pravni subjekt ne more biti pravdna stranka (76. člen ZPP) in zato nima pravico vložiti pritožbo. S prenehanjem pravne osebe pa preneha tudi pooblastilo, ki ga je ta dala (1. odst. 101. člena ZPP). Ker vse to pomeni, da je pritožba nedovoljena, jo je pritožbeno sodišče zavrglo (1. točka 39. člena ZSReg).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.